IRR verwelkom uitspraak oor daggaArgieffoto (Foto: Pixabay) Die Instituut vir Rasseverhoudinge (IRV) het Woensdag die uitspraak in die konstitusionele hof verwelkom dat ŉ persoon in die privaatheid van sy of haar huis dagga mag kweek, besit en gebruik. Adjunkhoofregter Raymond Zondo het Dinsdag die parlement opdrag gegee om gedeeltes van die Wet op Dwelms en Dwelmhandel en die Wet op die Beheer van Medisyne en Verwante Stowwe binne twee jaar te wysig. Kelebogile Leepile, woordvoerder van die IRV, het gesê dié besluit is ŉ belangrike stap om die regte van individue te bekragtig om besluite te maak oor kwessies wat hulle en hul lewens raak. “Die uitspraak in die konstitusionele hof is die dun randjie van die vryheidswig wat Suid-Afrikaners vryer maak. Mense moet vry wees om besluite te maak sonder inmenging van die staat of hulle ŉ middel soos dagga in die privaatheid van hul huis wil gebruik of nie, net soos wat hulle kan besluit of hulle alkohol by die huis wil gebruik of nie,” het Leepile gesê. “Dié reg is slegs wettiglik beperk wanneer dit ŉ impak het op ander persone, soos dronkbestuur.” Volgens Leepile wys die uitspraak die hof glo dat individue beter toegerus is as die staat om besluite oor hul eie lewens te maak. “Individue moet nog verder bemagtig word om besluite te maak oor hul kinders se opvoeding, hul gesondheidsorg, en wie hulle in die parlement moet verteenwoordig.”